Partidul România în Acțiune a sesizat Avocatul Poporului cu privire la ordonanța de urgență privind comasarea alegerilor. "Noi am susținut de la bun început că această măsură este neconstituțională", a precizat Mihai Apostolache, președintele Partidului România în Acțiune.
Președintele Partidului România în Acțiune, Mihai Apostolache, a anunțat, marți, în cadrul unei conferințe de presă, că formațiunea pe care o conduce a solicitat Avocatului Poporului să introducă excepție de neconstituționalitate la Curtea Constituțională cu privire la Ordonanța de Urgență care permite desfășurarea simultană a alegerilor europarlamentare și locale.
"Am cerut Avocatului Poporului să introducă excepție de neconstituționalitate la Curtea Constituțională cu privire la Ordonanța de Urgență care permite organizarea simultană a alegerilor locale cu alegerile europarlamentare în data de 9 iunie.
Noi am susținut de la bun început că această măsură este o măsură neconstituțională și lucrul acesta se demonstrează prin faptul că Guvernul a adoptat Ordonanță de Urgență și nu a apelat la modificarea legislației electorale printr-o lege organică, așa cum era normal.
O altă problemă este legată de timpul scurt în care au realizat această modificare, cu mai puțin trei luni înainte de data alegerilor, lucru care nu s-a mai întâmplat până acum", a declarat Mihai Apostolache, președintele Partidului România în Acțiune.
Potrivit lui Mihai Apostolache acest lucru demonstrează că "actualii guvernanți încearcă să se mențină, prin orice mijloace, la putere.